
POLIȚIȘTII COVĂSNENI ALĂTURI DE ELEVI PENTRU DEBUTUL ANULUI ȘCOLAR – ÎN SIGURANȚĂ!

Polițiștii din cadrul Inspectoratului de Poliție Județean Covasna, împreună cu reprezentanți ai Inspectoratului de Jandarmi Județean Covasna și polițiști locali din cadrul Poliției Locale Sfântu Gheorghe, au acționat în cursul zilei de azi, în zona unităților de învățământ din județul Covasna, în scopul prevenirii oricărui eveniment nedorit, pentru ca debutul noului an școlar să fie marcat într-un climat optim de ordine și siguranță publică.
Siguranța în școli reprezintă o prioritate, astfel că pe durata desfășurării anului școlar unitățile de învătământ au fost incluse în itinerariile de patrulare ale polițiștilor, în scopul asigurării climatului optim de siguranță în incinta și în proximitatea acestora.
Premergător începerii anului școlar,  polițiștii din cadrul I.P.J. Covasna – Biroul Siguranță Școlară și Biroul de Analiză și Prevenire a Criminalității, împreună cu polițiștii din cadrul polițiilor municipale, orășenești și ai secțiilor de poliție rurală, au desfășurat o serie de activități preventive cu copii și părinții, în acest context fiind purtate discuții despre siguranța elevilor, oferindu-le recomandări pentru creșterea gradului de conștientizare cu privire la modalitățile de prevenire a consumului de droguri și substanțe interzise, prevenirea faptelor de violență și prevenirea bullying-ului, fiind abordate și noțiuni referitoare la siguranța în mediul online.
.
Totodată, polițiștii vor acționa zilnic, înaintea începerii orelor și la finalizarea cursurilor elevilor, pentru asigurarea fluenței și siguranței traficului și pentru prevenirea evenimentelor rutiere.
Recomandări de natură preventivă pentru siguranța elevilor:
Pentru părinți:
· Asigurați-vă că știți permanent ,,câţi bani de buzunar” deține copilul dumneavoastră şi cum îi gestionează;
· În situația în care copilul dumneavoastră vine acasă cu obiecte de valoare, verificaţi provenienţa lor şi nu acceptaţi răspunsuri facile;
· Sfătuiţi-vă copilul să nu accepte invitaţia de a se urca în maşina unei persoane necunoscute;
· Educaţi-vă copilul să nu primească daruri de la persoane necunoscute şi nici să nu dea informații despre programul dumneavoastră de lucru;
· Interesaţi-vă permanent de situaţia şcolară a copilului dumneavoastră și de cercurile lui sociale.
Pentru elevi:
· Fiţi prudenţi în relaţiile cu persoanele nou cunoscute sau cunoscute întâmplător;
· Nu primiţi bunuri de la persoane necunoscute sau despre care aveţi puţine informaţii;
· Rețineți numărul de telefon de la domiciliu, al părinţilor şi adresa la care locuiți;
· Evitați să purtați bijuterii sau alte obiecte de valoare.
Recomandări pentru șiguranța în trafic
Pentru elevi:
· Traversați pe trecerile semnalizate! Nu traversați prin fața sau prin spatele autovehiculelor oprite!
· La orice traversare, opriți-vă în afara părții carosabile și asigurați-vă temeinic înainte de a trece drumul! Dați șoferilor timp suficient pentru a opri înainte de a vă angaja în traversare.
· Evitați să circulați pe partea carosabilă! Folosiți trotuarele, acostamentele, iar, acolo unde acestea lipsesc, mergeți cât mai aproape de marginea drumului;
· Aşteptaţi sosirea mijloacelor de transport în comun numai pe trotuar sau pe refugiile special amenajate.
· Nu vă jucaţi pe partea carosabilă a drumurilor publice sau în apropierea acestora, ori pe aleile intens circulate dintre blocurile de locuinţe.
Pentru conducătorii de vehicule:
· Manifestați atenție și prudență sporită, în mod special în proximitatea trecerilor pentru pietoni și a școlilor. Acordați atenție trotuarelor și zonelor apropiate de partea carosabilă.
Inspectoratul de Poliție Județean Covasna le urează tuturor elevilor și cadrelor didactice un an școlar plin de performanțe și mult succes.

